b"\n_START_ARTICLE_\nLanzarote Lufthavn\n_START_SECTION_\nHistorie\n_START_PARAGRAPH_\nOpf\xc3\xb8rslen af lufthavnen begyndte i 1938. Dette skete efter at det spanske luftv\xc3\xa5ben, Ej\xc3\xa9rcito del Aire, i starten af 1930'erne fandt behov for en lufthavn p\xc3\xa5 \xc3\xb8en, s\xc3\xa5 det var nemmere at komme til de andre Kanariske \xc3\x98er og fastlandet, ligesom der var behov for et sted hvor fly kunne mellemlande for at tanke br\xc3\xa6ndstof. Den 24. juli 1941 landede det f\xc3\xb8rst fly i lufthavnen, da et Junkers Ju 52 satte hjulene p\xc3\xa5 landingsbanen._NEWLINE_I 1946 blev lufthavnen godkendt til civil lufttrafik, og efter nogle forbedringer og renoveringer \xc3\xa5bnede man \xc3\xa5ret efter den f\xc3\xb8rste indenrigsrute. I 1950'erne og starten af 1960'erne udvidede man forpladsen og landingsbanen. I 1965 var landingsbanen blevet asfalteret og var 1.850 meter lang, og udstyret med en midlertidig belysning. I 1969 startede man en gennemgribende renovering og udvidelse af det meste af lufthavnen. En ny lufthavnsterminal og kontrolt\xc3\xa5rn blev opf\xc3\xb8rt, og 3. marts 1970 kunne lufthavnen begynde at tage imod internationale flyvninger._NEWLINE_Lufthavnen \xc3\xa5bnede i 1999 en ny terminal, kaldet Terminal 1. Den er p\xc3\xa5 42.000 kvadratmeter over to-etager, og har i alt 42 check-in skranker. Den nye terminal bruges til udenrigsflyvninger, mens den gamle efter en renovering nu bruges til indenrigs og businesstrafik. Den oprindelige terminalbygning fra 1938 bruges nu som luftfartsmuseum."